১৮ মে থেকে ২০ মে অবধি অনুষ্ঠিত হতে চলেছে ‘সিক্স্থ সেন্স হরর চলচ্চিত্র উৎসব’। আর সেখানেই এ বার বিচারকের আসনে দেখা যাবে হলিউড পরিচালক জেফরি রেডিককে। ওয়াই বি চৌহান এবং রবীন্দ্র নাট্য মন্দিরে হবে তিন দিনের এই শর্ট ফিল্ম ফেস্টিভ্যাল। শর্ট হরর ফিল্মকে একটু আলাদা মাত্রায় ফিল্ম পড়ুয়াদের কাছে পৌঁছনোর জন্যই মূলত আয়োজন করা হয়েছে এই চলচ্চিত্র উৎসবের। সঙ্গে হরর ঘরানাকে আর একটু জোর দেওয়াও লক্ষ্য এই ‘সিক্স্থ সেন্স হরর চলচ্চিত্র উৎসব’ এর। মূলত ফাইনাল ডেস্টিনেশন ফ্রাঞ্চাইজির জন্য বিখ্যাত জেফরি রেডিক। পরিচালনার পাশাপাশি তিনি একজন চিত্রনাট্যকার। এই চলচ্চিত্র উৎসবে এসে ভি এফ এক্স নিয়ে একটি কর্মশালা করবেন এই বিদেশি পরিচালক। সেরা ফিল্ম বেছে নেওয়া ছাড়াও,রেডিক বিভিন্ন পরিচালকদের সঙ্গে আলোচনাসভায় বসবেন। মাত্র ১৪ বছর বয়সে হলিউডে প্রথম কানেকশন তৈরি করেছিলেন রেডিক। ‌‘অ্য নাইটমেয়ার অন এম স্ট্রিট’ এর একটা প্রিক্যোয়েল লিখে পাঠিয়ে দিয়েছিলেন বব শায়কে। যিনি নিউ লাইন সিনেমার তৎকালীন সভাপতি ছিলেন। আর তখনই শুরু হয়ে গিয়েছিল রেডিকের নয়া দৌড়। ভারতবর্ষে আসতে পারার খবরটা পাকা হওয়ার পর থেকে খুশি চাপতে পারছেন না এই পরিচালক। জেফরি বলছেন ‘হরর ফিল্মের আমি ফ্যান। আবার আমি বিচারক এক হরর ফিল্ম ফেস্টিভ্যালের। তবে হরর ফিল্ম মানেই যে ভয়ের তা নয়। আমার কাছে হরর ফিল্ম মানে অন্ধকারের মধ্যেই আলো খুঁজে পাওয়ার রাস্তা। ভারতে সিনেমার ইতিহাস আমাকে সবসময় ভাবিয়েছে। এই ফেস্টিভ্যালের অঙ্গ হতে পেরে নিজেকে গর্বিত মনে হচ্ছে।’